બેન્ક અને ફાર્મા શેરોની આગેવાનીએ શેરબજારમાં જાણે દિવાળી નજીક આવતાં જ ફરી રોનક આવવાની શરૂઆત થઈ હોવાનું વાતાવરણ હતું. ગત્ સપ્તાહને અંતે નિફ્ટી સોમવારે 10,000ની સપાટી તોડી નાંખશે અને નવા તળિયા તરફ સરકશે એવી દહેશત વ્યકત કરનારાઓને વેચાણ કાપવાનો વારો આવ્યો હતો. તેજીવાળાઓએ આઇસીઆઇસીઆઈની આગેવાની હેઠળ બજારના મૂડને બદલવાનો પ્રયાસ કર્યો હતો તે હવે વધુ કેટલા દિવસ ટકે છે તે જોવાનું રહ્યું. સેન્સેક્સમાં આવેલા 718 પોઇન્ટના ઊછાળામાં આઇસીઆઇસીઆઈ બેન્કનો જ હિસ્સો 200 પોઇન્ટનો રહ્યો હતો. તેજીવાળાના સોમવારના પ્રયાસમાં નિફ્ટી ફરી 200 દિવસની મુવિંગ એવરેજની ઊપર નીકળવામાં સફળ રહી હોવા છતાં તેજીનો ટ્રેન્ડ શરૂ થયો તે અંગે કહેવું ગણું વહેલું ગણાશે એમ માર્કેટ એનાલિસ્ટોનું માનવું હતું. એશિયન શેરબજારમાં ચીનના પ્રતિકૂળ સમાચાર છતાં વૈશ્વિક શેરબજારોએ તેને નજરઅંદાજ કર્યા હતા. બેન્ક અને ફાર્મા ઉપરાંત પાવર શેરોમાં પણ ઝઢપી સુધારો જોવાયો હતો જેની આગેવાની અદાણી પાવરે લીધી હતી. પાવર શેરોની એનપીએની ગણતરીની બાબતમાં સકારાત્મક સમાચાર આવવાની સંભાવનાઓએ અને તાતા પાવરનો નફો ધારણા કરતાં મજબૂત રહેતાં તેની પ્રોત્સાહક અસર જોવાઈ હતી.